KOMISIJOS REGLAMENTAS (EB) Nr. 489/2008
2008 m. birželio 2 d.
kuriuo iš dalies keičiamas Reglamentas (EB) Nr. 806/2007, leidžiantis naudoti tarifines kvotas kiaulienos sektoriuje bei nustatantis jų administravimo tvarką
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1975 m. spalio 29 d. Tarybos reglamentą (EEB) Nr. 2759/75 dėl bendro kiaulienos rinkos organizavimo (1), ypač į jo 11 straipsnio 1 dalį,
kadangi:
(1)
Komisijos reglamentu (EB) Nr. 806/2007 (2) buvo leista pradėti naudoti tam tikras tarifines kiaulienos sektoriaus produktų importo kvotas.
(2)
Dėl klausimų, susijusių su tam tikrų produktų, kurių kvotų eilės numeriai yra 09.4038 ir 09.4074, importu ir siekiant vienodo teisės akto taikymo reikia patikslinti minėtais eilės numeriais žymimų prekių aprašymą.
(3)
Todėl Reglamentą (EB) Nr. 806/2007 reikėtų atitinkamai iš dalies pakeisti.
(4)
Šiame reglamente numatytos priemonės atitinka Kiaulienos vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Prie Reglamento (EB) Nr. 806/2007 1 straipsnio pridedama ši dalis:
„4. Pagal šį reglamentą produktams, kurių KN kodai yra ex 0203 19 55 ir ex 0203 29 55, o I priede nurodytų kvotų numeriai yra 09.4038 (G2 grupė) ir 09.4074 (G7 grupės), priskiriami kumpiai ir jų dalys.“
2 straipsnis
Šis reglamentas įsigalioja trečią dieną po jo paskelbimo Europos Sąjungos oficialiajame leidinyje.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje, 2008 m. birželio 2 d.